Куба къуажэм и махуэшхуэ
Бахъсэн районым хыхьэ Куба къуажэм щыпсэухэм ягъэлъэпIащ я жылэр къызэрыунэхурэ илъэс 275-рэ зэрырикъур.
Къуажэм и тхыдэр 18-нэ лIэщIыгъуэм икухэм — 19-нэм и пэщIэдзэхэм къыщожьэ. Абы щыхьэт техъуэ тхыгъэ щхьэхуэ щыIэкъым, ауэ, зэрыхуагъэфащэмкIэ, ар къэунэхуащ 1742 гъэм.
Зэман жыжьэм узэIэбэкIыжмэ, Куба къуажэр IыхьитIу гуэшауэ щытащ: къуажапщэр — Агубэчейуэ, къуажэкIэр — ХьэтIохъущыкъуейуэ.
Хэку зауэшхуэм и зэманым къуажэм и къуэ пажэхэу 512-рэ фронтым Iухьащ. Абыхэм ящыщу къэзыгъэзэжар цIыху 365-рщ. ТекIуэныгъэм зи гъащIэр щIэзытахэм хуагъэуващ фэеплъ сынхэмрэ фэеплъ пхъэбгъурэ.
Мы зэманым къуажэм зиужьащ, абы цIыху 5150-рэ щопсэу.
ЩэнхабзэмкIэ унэм жылэдэсхэм я мызакъуэу, республикэм и щIыналъэ псоми къикIа хьэщIэ 500-м щIигъу щызэхуэсат. Махуэшхуэр къызэIуихащ Куба къуажэ администрацэм и унафэщI Машэжь Замир. Псалъэ гуапэ, хъуэхъу дахэ куэд жаIащ а махуэм.
— Жылэм и къэкIуэнур зыхуэдэнур абы и щIэблэм куэдкIэ елъытащ, — захуигъэзащ къызэхуэсахэм КъБР-м и Iэтащхьэм и Администрацэм и унафэщIым и къуэдзэ — КъБР-м и Iэтащхьэм и Администрацэм щIыпIэ самоуправленэм и IуэхухэмкIэ и къудамэм и унафэщI Сарбашевэ Светланэ.— Фызэрыгушхуэ хъун нэхъыжьыфI- хэр мымащIэу фи къуажэм къыдэкIащ. Ахэр щапхъэ фхуэхъуу, лъэпкъ хабзэр зыщывмыгъэгъупщэу, фи хэку цIыкIум фIылъагъуныгъэ хувиIэу фэри къуажэм и зыужьыныгъэм фи гуащIэ хэфлъхьэну дыфщогугъ.
— Куба къуажэр зэфIэувэным, абы зиужьыным зи гуащIэ хэзылъхьа цIыхухэм я дежкIэ нобэрей махуэр лъапIэщ, — жиIащ КъБР-м и Парламентым и депутат Пащты Борис. — Жылэ махуэ фыхъуну, фефIэкIуэну, къуажэм и тхыдэ гъуэзэджэм зи цIэр фIыкIэ къыхэзынэн щIэблэ фиIэну сынывохъуэхъу.
Апхуэдэу псалъэ гуапэхэмкIэ къызэхуэсахэм захуигъэзащ КъБР-м и Iэтащхьэм и Администрацэм къэрал кIуэцI политикэмкIэ и къудамэм и унафэщI Къуэжей Артём, Бахъсэн район администрацэм и Iэтащхьэм и къалэнхэр зыгъэзащIэ Къанэмэт Рустам, район Советым и депутатхэм, нэгъуэщIхэми.
Къуажэм и зыужьыныгъэм зи гуащIэ хэзылъхьэ жылэдэсхэм министерствэ, ведомствэ щхьэхуэхэм, район администрацэм я щIыхь, фIыщIэ тхылъхэр иратащ.
А махуэм къуажэм и гербымрэ и ныпымрэ япэу утыку кърахьащ. Апхуэдэу «ЛъапIэныгъэмрэ лэжьыгъэ щIыхьымрэ я аллее» къызэIуахащ, жылэм и зыужьыныгъэм зи гуащIэ хэзылъхьахэм я цIэхэр тету къуапий зиIэ вагъуэхэр лъэс лъагъуэм храгъэубыдащ.
ЩэнхабзэмкIэ унэм и утым и деж лъэпкъ 30-м щIигъум я адыгэ пщIантIэхэр къыщызэIуахат. Абыхэм щагъэлъагъуэрт унагъуэхэм яхъумэ пасэрей хьэпшыпхэр, я Iэнэ-хэр лъэпкъ шхыныгъуэкIэ яузэдати, хьэщIэхэр гуапэу ирагъэблагъэрт.
— Куба къуажэм и цIыхухэм яхэлъ хьэл нэхъыфIхэм ящыщщ къызыхэкIар ящымыгъупщэу, нэхъыжьхэм пщIэ хуащIу, ижькIэрэ къадекIуэкI хабзэ дахэхэр яхъу-мэу зэрыщытыр, — жиIащ махуэшхуэм и къызэгъэпэщакIуэ, Куба дэт курыт школ №2-м и унафэщI Къанэмэт Индирэ.
Махуэшхуэм хэтахэм я нэгу зрагъэужьащ республикэм и артистхэм.
Улымбащ Лерэ.
